Γαρδούμπες με κατσικίσια ποδαράκια

«Στη Ζαρούχλα τα γαρδουμπάκια, παλιά τα έψηναν στη μαντεμένια τσερέπα, ένα είδος γάστρας που το σχήμα της ήταν ημισφαιρικό», εξηγεί η κυρία Αριάδνη

6 κατσικίσια ποδαράκια *, 1 κατσικίσια συκωταριά, καθαρισμένη, 2 αντεριές, καθαρισμένες, άφθονο αλάτι και φρεσκοτριμμένο πιπέρι, άφθονη ρίγανη, κατά προτίμηση φρέσκια
Πλένουμε και σκουπίζουμε καλά τα ποδαράκια και τη συκωταριά. Κόβουμε τη συκωταριά σε λεπτές λωρίδες. Τα βάζουμε σε ένα μεγάλο μπολ, αλατοπιπερώνουμε γενναιόδωρα, ρίχνουμε και άφθονη ρίγανη και ανακατεύουμε.Το τύλιγμα είναι απλό, αλλά θέλει προσεκτικές κινήσεις.Παίρνουμε ένα ποδαράκι και το τυλίγουμε με 3-5 λωρίδες από τη συκωταριά, στο σημείο με το ψαχνό. Πιάνουμε τη μία άκρη της αντεριάς και τη δένουμε στο κέντρο του ποδιού με έναν σχετικά σφιχτό κόμπο.Έπειτα αρχίζουμε να τυλίγουμε με αντεριά όλο το ποδαράκι μαζί με τα μπαστουνάκια συκωταριάς, προσέχοντας να μη μετακινηθούν.Τυλίγουμε σφιχτά αλλά προσεκτικά, για να μη σπάσει η αντεριά, μέχρι να το τυλίξουμε όλο, χωρίς κενά. Αν χρειάζεται, μπορεί να μας βοηθήσει και ένα δεύτερο άτομο στο τύλιγμα, ώστε να κρατάμε εμείς σταθερά το ποδαράκι με τη συκωταριά στη θέση του. Μόλις το τυλίξουμε όλο, δένουμε σφιχτά την άκρη της αντεριάς.Το γαρδουμπάκι είναι έτοιμο. Επαναλαμβάνουμε τη διαδικασία με τα υπόλοιπα ποδαράκια και τη συκωταριά. Αν περισσέψουν λωρίδες συκωταριάς, τις πιάνουμε σε ματσάκια και κάνουμε γαρδουμπάκια με αυτές.Προθερμαίνουμε τον φούρνο στους 180°C.Βάζουμε όλα τα γαρδουμπάκια σε ένα ταψί και τα ψήνουμε στεγνά, χωρίς λάδι ή νερό, για περίπου 1 1⁄2 ώρα ή λίγο περισσότερο, μέχρι να ροδίσουν καλά.Στα μισά του ψησίματος τα γυρίζουμε και από την άλλη μεριά. Αν δούμε ότι «αρπάζουν» πριν ολοκληρωθεί ο χρόνος ψησίματος, σκεπάζουμε χαλαρά το ταψί με αλουμινόχαρτο, για να τα προστατέψουμε.
Κατσίκι,Κρέας,Πάσχα